钦定古今图书集成/理学汇编/学行典/第123卷 > 《心经赞》真德秀
## 钦定古今图书集成/理学汇编/学行典/第123卷 > 《心经赞》真德秀

舜禹授受，《十有六言》。万世心学，此其渊源。“人心伊何？
生于形气。有好有乐，有忿有懥。惟欲易流，是之谓危。
须臾或放，众慝从之。道心伊何？根于性命。曰义曰仁，
曰中曰正。惟理无形，是之谓微。毫芒或失，其存几希。
二者之闲，曾弗容隙。察之必精，如辨白黑。知及仁守。
相为始终，惟精惟一。惟一故中。圣贤迭兴。体姚法姒，
持纲挈维。昭示来世，戒惧谨独，闲邪存诚。曰忿曰欲，
必窒必惩。上帝实临，其敢或贰。屋漏难隐，宁使有愧。”
四非当克，如敌斯攻。四端既发，皆扩而充。意必之萌，
云卷席撤。子谅之生，春嘘物茁。鸡犬之放，欲知其求。
牛羊之放，濯濯是忧。一指肩背，孰贵孰贱。箪食万锺，
辞受必辨。克治存养，交致其功。“舜何”人哉？期与之同。
维此道心，万善之主。天之与我，此其大者。敛之方寸，
太极在躬。散之万事，其用弗穷。若宝灵龟，若奉珙璧。
念兹在兹，其可弗力。相古先民，以敬相传。操约施博，
孰此为先。我来作州，茅塞是惧。爰辑《格言》，以涤肺腑。
明窗棐几，清昼炉熏。开卷肃然，事我天君。